《和钱叔凭长官京师新春即事》
宋代·郭印

青门冠盖近迎春，物态天容旦暮新。
日暖御沟初破冻，雪消驰暮未生尘。
晓烟暗绿金条眼，佳气晴浮碧瓦鳞。
唯有纸鸢堪一噱，掠天翔泳不由身。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕暮为诗友。有《云溪集》。